b'\n_START_ARTICLE_\nPangngalan\n_START_PARAGRAPH_\nAng pangngalan ay salita o bahagi ng pangungusap na tumutukoy sa ngalan ng tao, bagay, pook, hayop, at pangyayari.  Maaari din na ipakilala ng pangngalan ang isang kaisipan o konsepto  Sa linggwistika, kasapi ang pangngalan sa isang malawak, bukas na leksikong kategorya na kung saan ang mga kasapi nito ay nagiging pangunahing salita sa isang simuno ng isang sugnay, bagay sa isang pandiwa, o bagay sa isang pang-ukol.\n_START_SECTION_\nPagkahati-hati ng pangngalan\n_START_PARAGRAPH_\nMaaaring mahimay ang pangngalan nang ayon sa kaurian, katuturan, kasarian, kailanan, kaanyuan, kalikasan, at katungkulan.\n_START_SECTION_\nGamit ng Pangngalan\n_START_PARAGRAPH_\nAng pangngalan ay may iba\'t ibang gamit.\n_START_SECTION_\nSimuno o paksa\n_START_PARAGRAPH_\nAng pangngalang pinag-uusapan sa pangungusap. Ito ay nakikita sa unang bahagi ng pangungusap kung may ay at sa gitna o hulihan kung walang ay o nauuna ang panaguri._NEWLINE_Halimbawa: "Ang buhok niya ay tuwid na tuwid"\n_START_SECTION_\nPanaguri\n_START_PARAGRAPH_\nAng pangngalang tumutukoy sa simuno; dapat walang kilos o pandiwa sa pangungusap para ang simuno at panaguri ay tumutukoy sa iisang pangngalan lamang._NEWLINE_Halimbawa: "Si Raul ay isang pintor."\n_START_SECTION_\nLayon\n_START_PARAGRAPH_\nAng pangngalang tumatanggap ng kilos o pandiwa. Sumasagot ito sa tanong na "ano?" at laging may ng sa unahan._NEWLINE_Halimbawa: "Nagluto ng sinigang si Ate Lina." (Ano ang niluto ni Ate Lina?)\n_START_SECTION_\nPinaglalaanan\n_START_PARAGRAPH_\nAng pangngalang pinaglalaanan ng isang bagay o gawain. Ginagamitan ng kay, kina, para sa at sa sa unahan nito._NEWLINE_Halimbawa: "Ang papel ay ipinasa kay Minna."'